**Skupina HSF System postavila v Slovinsku prvú logistickú halu s certifikáciou BREEAM Very Good**

Logatec, 16. júna 2025 – **Medzinárodná stavebná skupina HSF System, člen investičného holdingu PURPOSIA Group, dokončila výstavbu prvej skladovej haly v logistickom areáli LOGspot Logatec v Slovinsku za takmer 20 miliónov eur. Napriek geologicky aj seizmologicky náročnému terénu bol projekt dokončený s predstihom. Investorom projektu je developerská spoločnosť Atrios.**

Projekt zahŕňal nielen samotnú výstavbu haly, ale aj realizáciu súvisiacej infraštruktúry a technológií na ploche 54 199 m². Novo dokončená časť projektu zahŕňa 26 525 m² skladových priestorov, 14 485 m² spevnených komunikácií a 13 189 m² zelených plôch. *„**Projekt LOGspot Logatec je pre nás dôležitým míľnikom. Dokázali sme, že vieme stavať kvalitne a spoľahlivo aj mimo naše domáce trhy vrátane implementácie moderných technologických riešení v súlade s princípmi ESG,“* hovorí **Tomáš Kosa, riaditeľ stavebnej skupiny HSF System.**

Logistická hala sa nachádza v krasovej oblasti, čo znamenalo niekoľko mesiacov náročných zemných prác a geologických prieskumov potrebných na úpravu terénu. Lokalita zároveň patrí medzi seizmologicky najnáročnejšie oblasti Slovinska, a preto bolo potrebné pristúpiť k návrhu konštrukcie s maximálnou precíznosťou.

Moderná a technologicky špičková logistická budova sa stala prvým logistickým objektom v Slovinsku s prestížnou environmentálnou certifikáciou BREEAM Very Good. Je vybavená napríklad nabíjacími stanicami pre elektromobily alebo tepelnými čerpadlami vzduch-vzduch. Na streche ešte pribudne fotovoltika s batériovým úložiskom.

*„**Tento projekt je prvým, ktorý nesie našu vlastnú značku logistickej siete LOGspot, čo predstavuje významný krok v rozvoji a rozširovaní našich aktivít v regióne. Projekt sme navyše dokončili o dva týždne skôr, než bolo plánované, a priestory už boli odovzdané našim klientom,“* hovorí **Michal Bubán, Managing Partner spoločnosti Atrios**.

Vďaka strategickému umiestneniu len 25 km od Ľubľany a 75 km od prístavu Koper, s priamym napojením na diaľnicu A1, ponúka LOGspot Logatec ideálne podmienky pre efektívnu logistiku.

------------------------------------------------------------------------------------------------------------------------------------------------------

**Stavebná skupina HSF System**

Medzinárodnú stavebnú skupinu HSF System z investičnej skupiny Purposia Group tvorí česká stavebná spoločnosť HSF System (založená v roku 2002) so sídlom v Ostrave, slovenská stavebná spoločnosť HSF System SK (založená v roku 2010) so sídlom v Žiline a rakúska stavebná spoločnosť HSF System AT so sídlom v Enzesfelde (založená v roku 2024). Stavebná skupina HSF System má ďalšie pobočky v Prahe, Brne, Plzni, Bratislave, Prešove a Nitre. Zameriava sa na generálne dodávky stavieb, projektové a inžinierske práce a kompletné strešné a obvodové plášte objektov vrátane ich rekonštrukcií.

Spoločnosť **HSF System SK** sa opakovane umiestnila medzi poprednými stavebnými spoločnosťami na Slovensku v rebríčkoch TREND Top 100 a Eurostav, získala ocenenie ASB GALA 2024 v hlasovaní verejnosti a ocenenie Slovakia Best Managed Companies pre najlepšie riadené slovenské súkromné spoločnosti. Riaditeľ HSF System SK Tomáš Kosa sa dostal medzi šesť finalistov prestížneho ocenenia EY Podnikateľ roka 2022 na Slovensku. Viac na [www.hsfsystem.sk](http://www.hsfsystem.sk).

Stavebná spoločnosť **HSF System** získala absolútne víťazstvo v Národnej cene ČR za spoločenskú zodpovednosť a udržateľný rozvoj v kategórii súkromný sektor za rok 2023, prestížnu Národnú cenu kvality Českej republiky, program Excelencia 2024, je držiteľom Ceny hejtmana MS kraja za spoločenskú zodpovednosť za rok 2022 a 2020 v kategórii firiem do 250 zamestnancov a v roku 2025 už po tretí raz získala ocenenie Czechia Best Managed Companies V hodnotení Nadácie pre rozvoj architektúry a stavebníctva RABF 2019–2023 sa spoločnosť HSF System umiestnila na 7. mieste z 1496 hodnotených stavebných firiem v ČR. HSF System získala aj prestížny titul Stavba roka 2020. Generálny riaditeľ spoločnosti Jan Hasík je držiteľom ocenenia EY Podnikateľ roka 2016 a 2023 Moravskosliezskeho kraja. Viac na [www.hsfsystem.cz](http://www.hsfsystem.cz).

**Purposia Group**

Purposia Group je jedna z popredných európskych investičných skupín s českými koreňmi, ktorá v roku 2023 vznikla ako holdingová štruktúra okolo stavebných firiem HSF System v Česku a na Slovensku a ďalších spoločností prevažne z oblasti stavebníctva. História firiem tvoriacich investičnú skupinu Purposia Group siaha do roku 2002, keď ich hlavnou špecializáciou bolo kompletné strešné a fasádne opláštenie. Následne došlo k rozšíreniu aktivít na generálne dodávky stavieb.

Skupina sa dnes zaoberá celým životným cyklom stavebných projektov od návrhu a developmentu, cez samotnú výstavbu až po správu nehnuteľností. Do holdingu v súčasnosti patrí celkovo 42 firiem s ročnými tržbami viac ako 4 miliardy korún. Medzi dcérske firmy, okrem spomínanej skupiny HSF System v Česku, na Slovensku a najnovšie aj v Rakúsku, patria aj spoločnosti z developerskej skupiny ANTRACIT, ďalej SK Facility, Pruniwerk, floorING, PREFA ONV, Bezecný a Foredeck. Purposia Group pôsobí celkovo v 10 krajinách Európy. Viac o Purposia Group na [www.purposia.eu](http://www.purposia.eu).

**Atrios Group**

**Atrios Group** už 20 rokov na trhu spája skúsenosti realitného developmentu, spoľahlivý projektový manažment a ohľaduplnú, funkčnú architektúru. V rámci svojich developerských a manažovaných projektov má za sebou **viac ako 0,5 mil. m² realizovaných plôch.** Cieľom projektov so značkou ATRIOS je v každom kroku myslieť na človeka, obyvateľa, suseda a vytvoriť mu prostredie, ktoré prispeje k lepšiemu životu komunity. Viac na [www.atrios.sk](http://www.atrios.sk).

-------------------------------------------------------------------------------------------------------------------------------------------------------

**Kontakt pre médiá:**

Lukáš Klapil, Crest Communications Ostrava, Mob.: +420 603 824 194, E-mail: klapil@crestmorava.cz